8.9.2022
RO
Jurnalul Oficial al Uniunii Europene
L 233/27
(59)
Investigația inițială a fost deschisă la 16 mai 2019 și au fost instituite taxe compensatorii definitive la 15 iunie 2020.
Turkiz Composite a fost înființată oficial la 1 iunie 2018 și și-a început producția din martie 2019.
Prin urmare, data începerii producției coincide cu data deschiderii investigației antidumping inițiale privind importurile de MFS din China și din Egipt, care a precedat deschiderea investigației inițiale cu aproximativ trei luni.
(60)
În plus, Turkiz Composite și-a majorat substanțial vânzările la export în 2020 și în cursul perioadei de investigație comparativ cu 2019.
Această creștere substanțială a operațiunii de asamblare sau de încheiere coincide cu data instituirii taxelor compensatorii definitive, și anume 15 iunie 2020 (a se vedea considerentul anterior).
În plus, aproape toate materialele sale de producție, în special 100 % din principalul material de producție (semitorturi din fibre de sticlă), au fost achiziționate de la societățile sale afiliate din China și Egipt.
(61)
Prin urmare, Comisia a concluzionat că operațiunea de asamblare sau de încheiere a început sau s-a intensificat semnificativ de la deschiderea investigației inițiale.
2.6.
Valoarea pieselor și valoarea adăugată
2.6.1.
Valoarea pieselor (62)
Articolul 13 alineatul (2) litera (b) din regulamentul antidumping de bază prevede că, în ceea ce privește operațiunile de asamblare, o altă condiție pentru stabilirea circumvenției este ca piesele (de origine chineză și egipteană, în acest caz) să constituie 60 % sau mai mult din valoarea totală a pieselor produsului asamblat și ca valoarea adăugată a pieselor încorporate în cursul operațiunii de asamblare sau de încheiere să fie mai mică de 25 % din costurile de fabricație.
Standardele juridice prevăzute la articolul 13 alineatul (2) din regulamentul antidumping de bază pot fi utilizate, prin analogie, pentru evaluarea cazului antisubvenție în contextul articolului 23 alineatul (3) din regulamentul de bază.
(63)
Principalul material de producție pentru producerea MFS este reprezentat de semitorturile din fibre de sticlă.
Turkiz Composite a achiziționat în proporție de 100 % semitorturile din fibre de sticlă pe care le-a utilizat de la societăți afiliate din China și Egipt.
Prin procesul de coasere-tricotare desfășurat, care este o operațiune de încheiere desfășurată în Turcia, aceste semitorturi din fibre de sticlă au fost transformate în MFS.
Potrivit informațiilor prezentate și verificate de Turkiz Composite, principalul material de producție, și anume semitorturile din fibre de sticlă, reprezintă aproape 100 % din valoarea totală a pieselor produsului asamblat/finisat în sensul articolului 13 alineatul (2) litera (b) din regulamentul antidumping de bază.
(64)
În urma comunicării constatărilor, Turkiz Composite și LM Wind Power și-au reiterat afirmația potrivit căreia fabricarea de MFS din semitorturi din fibre de sticlă, principala materie primă importată, nu constituie „operațiuni de asamblare” în sensul articolului 13 alineatul (2) din regulamentul antidumping de bază, care se aplică prin analogie (a se vedea considerentul 62 de mai sus), iar semitorturile din fibră de sticlă nu sunt piese, ci mai degrabă materiale în sensul notei explicative (VII) din a doua parte a regulii generale 2 litera (a) pentru interpretarea Sistemului armonizat, care prevede că piesele care sunt asamblate „nu pot suferi nicio operațiune de prelucrare de natură să finalizeze fabricarea acestora”.
În acest context, cele două societăți au susținut că semitorturile din fibre de sticlă nu sunt „piese” ale MFS și nu sunt „asamblate” în MFS, ci sunt transformate în MFS prin țeserea și coaserea împreună a diferitelor tipuri de semitorturi din fibre de sticlă, precum și a altor materiale, utilizând utilaje complexe.
Observații similare au fost primite și din partea autorităților egiptene.
(65)
Comisia a respins aceste afirmații.
Practica descrisă în considerentul 63 de mai sus poate fi caracterizată ca o operațiune de încheiere care se încadrează în conceptul de operațiuni de asamblare în temeiul articolului 13 alineatul (2) din regulamentul antidumping de bază, astfel cum se specifică și în considerentul 62 de mai sus.
În plus, au fost luate în considerare și alte elemente, astfel cum se explică în continuare.
(66)
În primul rând, trimiterea la nota explicativă (VII) din a doua parte a regulii generale 2 litera (a) pentru interpretarea Sistemului armonizat este irelevantă, întrucât temeiul juridic direct este articolul 23 din regulamentul de bază și nu dreptul vamal, astfel cum a clarificat în mod explicit Curtea de Justiție (15).
(15) Hotărârea din 12 septembrie 2019, Comisia/Kolachi Raj Industrial, C-709/17 P, ECLI:EU:C:2019:717, punctul 90 și jurisprudența citată.